新樂府 海漫漫	戒求仙也
作者：白居易
朝代：唐

paragraphs: 海漫漫，直下無底傍無邊。
雲濤煙浪最深處，人傳中有三神山。
山上多生不死藥，服之羽化爲天仙。
秦皇漢武信此語，方士年年采藥去。
蓬萊今古但聞名，煙水茫茫無覓處。
海漫漫，風浩浩，眼穿不見蓬萊島。
不見蓬萊不敢歸，童男丱女舟中老。
徐福文成多誑誕，上元太一虛祈禱。
君看驪山頂上茂陵頭，畢竟悲風吹蔓草。
何況玄元聖祖五千言，不言藥，不言仙，不言白日升青天。